**Joose Vähäsöyrinki** (s. 1981 Oulunsalo) on suomalainen lied-laulaja, äänialaltaan baritoni. Hänen ohjelmistonsa sisältää pääasiassa hengellistä musiikkia. Hän on äänittänyt useita omia levyjä pitkän laulu-uransa aikana sekä ollut mukana solistina useissa muissa levytyksissä. Hän asuu nykyisin Hyvinkäällä. 

Musiikkiopinnoissaan Vähäsöyringillä oli alakouluikäisenä instrumenttinaan huilu mutta äänenmurroksen jälkeen hän alkoi ottaa laulutunteja. Hän aloitti opinnot Oulun konservatoriossa 2000, josta valmistui 2003 kirkkomuusikoksi. Hän valmistui musiikin maisteriksi kirkkomusiikki-linjalta Sibelius-Akatemian Kuopion osastolta. 2010 hän suoritti erinomaisin arvosanoin laulun A-tutkinnon Sibelius-Akatemian laulumusiikin osastolla Helsingissä, lied- ja oratoriolaulun linjalla. Hänen laulunopettajinaan ovat olleet Raimo Niemikorpi Oulussa, Olavi Hautsalo Kuopiossa ja Timo Honkonen Helsingissä. Kevätlukukauden 2008 Vähäsöyrinki opiskeli Salzburgin Mozarteumissa opettajinaan professorit Wolfgang Holzmair ja Kjellaug Tesaker. Mestarikursseilla häntä ovat opettaneet Angelica Kirchschlager, Jorma Hynninen, Petteri Salomaa ja John Thomasson.

2006 Kangasniemen laulukilpailussa Vähäsöyrinki saavutti jaetun toisen sijan. Kilpailussa ei tuolloin jaettu ensimmäistä palkintoa.

Joose Vähäsöyrinki on usein ollut suurten kirkkomusiikkiteosten solistina. Hänen ohjelmistoonsa kuuluvat ainakin Bachin Johannes-passio, Matteus-passio, Jouluoratorio ja Ein Feste Burg -kantaatti, Händelin Messias-oratorio, Brahmsin Ein Deutsche Requiem sekä Antti Heikkilän Pietari-oratorio. Hän on levyttänyt Joonas Kokkosen Requiemin urkureduktion.

Vuonna 2019 Vähäsöyrinki sai valmiiksi rakennuttamansa Lauluhuoneen ja on alkanut lähettää sieltä live-konsertteja koronaviruspandemian keskellä. Joosen vaimo Ilona Vähäsöyrinki säestää usein Joosen laulamia kappaleita. Joosen ääntä on luonnehdittu rauhalliseksi, kantavaksi ja kauniiksi.

Joose Vähäsöyrinki on akustisia pianoja ja flyygeleitä kunnostavan ja myyvän Laatusoitin Oy:n toimitusjohtaja sekä yksi perustajista ja omistajista. Yritys toimii entisen Hellas-pianotehtaan tiloissa Nurmijärven Rajamäellä, ja siitä on lyhyessä ajassa tullut hiipuvan alan suurin toimija Suomessa.

Levytyksiä
----------

* "Requiem" (*Joonas Kokkonen Complete Organ Works*). Jan Lehtola (urut), Suvi Väyrynen (sopraano), Joose Vähäsöyrinki (baritoni), Klemetti-Opiston Kamarikuoro, Toccata Classics, 2017.

Lähteet
-------

1. ↑  Sydänten sillalla *Kauppasuomi*. Viitattu 27.12.2020.
2. ↑  Kangasniemen laulukilpailun kärkisijat jaettiin *Helsingin Sanomat*.  26.7.2006. Viitattu 27.12.2020.
3. ↑  Tiedotteet - Kalajoen seurakunta *www2.kalajoenseurakunta.fi*. Viitattu 29.12.2020.
4. ↑  Kirkkomusiikin suurteos rantautuu Rovaniemelle: Jouluoratorio soi perjantaina *Lapin Kansa*. Viitattu 29.12.2020.
5. ↑  Salon Seudun Sanomat: Uskelan kirkossa juhlitaan tänään reformaation merkkivuotta, kirkko ja kirkon piha valaistaan illan ajaksi | SSS.fi *sss.fi*. Viitattu 29.12.2020.
6. ↑  Messias-oratorio soi helatorstaina Karjasillan kirkossa *Oulun seurakunnat*. Viitattu 29.12.2020.
7. ↑  Johannes Brahmsin (1833-1897) Saksalainen sielunmessu (Ein deutsches Requiem, Op. 45) @ Karjasillan kirkko | Tapahtumat *Kaleva.fi*. Viitattu 29.12.2020. [vanhentunut linkki]
8. ↑  Oratorio Pietari *www.sympaali.com*. Viitattu 29.12.2020.
9. 1 2  Eskola, Kare: Urkureduktio tukee Kokkosen Requiemiä *Yle Klassinen*.  15.11.2017. Yle. Viitattu 4.1.2021.
10. ↑  Oulunsalolaislähtöinen baritoni Joose Vähäsöyrinki kehitti studiolleen kymmeniätuhansia katsojia keränneet virtuaalikonsertit – perjantaina on vuorossa joululaulutoiveiden ilta *Kaleva*. Viitattu 27.12.2020.
11. ↑  Parviainen, Aapo: Perinteisen pystypianon kauppa on hiipunut Suomessa lähes olemattomiin – vanhoja Hellaksen ja Fazerin pianoja rahdataan nyt Afrikkaan *yle.fi*.  15.9.2019. Viitattu 4.1.2021.

Aiheesta muualla
----------------

Joose Vähäsöyrinki YouTubessa